DÔVODOVÁ SPRÁVA

A. Všeobecná časť 

Ministerstvo spravodlivosti Slovenskej republiky predkladá návrh vyhlášky, ktorou 
sa mení vyhláška Ministerstva spravodlivosti Slovenskej republiky č. 291/2005 Z. z. 
o vzdelávacom poriadku správcov v oblasti konkurzu a reštrukturalizácie v znení neskorších predpisov.

Návrh vyhlášky sa predkladá na základe § 38 písm. e) zákona 
č. 8/2005 Z. z. o správcoch a o zmene a doplnení niektorých zákonov v znení zákona 
č. 111/2022 Z. z. ako iniciatívny materiál.

Cieľom predkladaného návrhu vyhlášky je upraviť spôsob vykonania špeciálnej správcovskej skúšky tak, aby bola zabezpečená nestrannosť, objektívnosť a transparentnosť skúšobného procesu. Na tento účel sa navrhuje upraviť spôsob vykonania špeciálnej správcovskej skúšky prostredníctvom písomného testu, ktorého súčasťou je jazykový test 
a vypracovania prípadovej štúdie, ustanovuje sa spôsob ich bodového hodnotenia a spôsob verejného oznámenia výsledkov špeciálnej správcovskej skúšky.

Oproti doterajšej právnej úprave, ktorá predpokladá vykonanie jazykového pohovoru v cudzom jazyku sa navrhuje ustanoviť overenie jazykových vedomostí prostredníctvom jazykovej časti písomného testu, nakoľko takýto spôsob overovania jazykových znalostí umožňuje uplatniť vo vzťahu ku všetkým uchádzačom rovnaké podmienky, jednotné zadania 
a vopred určené kritériá hodnotenia.

Návrh vyhlášky nie je predmetom vnútrokomunitárneho pripomienkového konania. 

Návrh vyhlášky nepredpokladá vplyv na rozpočet verejnej správy, na podnikateľské prostredie a informatizáciu spoločnosti, sociálne vplyvy, vplyvy na životné prostredie, 
na služby verejnej správy pre občana, ani vplyvy na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a zákonmi a súčasne je v súlade aj s právom Európskej únie. 





B. Osobitná časť

K čl. I

K bodom 1 a 2
Navrhuje sa upraviť spôsob vykonania špeciálnej správcovskej skúšky prostredníctvom vypracovania písomného testu, ktorého súčasťou bude jazykový test a vypracovania prípadovej štúdie za účelom naplnenia zákonných požiadaviek na jej verejnosť, odbornosť, nestrannosť a objektívnosť.
K bodu 3
Špeciálnu správcovskú skúšku sa navrhuje vykonávať prostredníctvom vypracovania písomného testu, ktorého súčasťou bude jazykový test a prípadovej štúdie.
Písomný test bude zameraný na overenie odborných právnych, ekonomických a jazykových vedomostí uchádzača. Súčasťou skúšky bude aj overenie znalostí uchádzača v oblasti finančnej analýzy a riadenia podnikov. Navrhovaná forma skúšky tak umožní komplexne posúdiť, či uchádzač disponuje vedomosťami a schopnosťami potrebnými na riadny výkon činnosti špeciálneho správcu.
Oproti doterajšej právnej úprave, ktorá predpokladala vykonanie jazykového pohovoru v cudzom jazyku, sa navrhuje overovanie jazykových vedomostí prostredníctvom jazykovej časti písomného testu. Takýto spôsob overovania jazykových znalostí umožňuje uplatniť vo vzťahu ku všetkým uchádzačom rovnaké podmienky, jednotné zadania a vopred určené kritériá hodnotenia.
Písomná forma jazykového testu zároveň vo väčšej miere obmedzuje možnosť subjektívneho hodnotenia uchádzača, ku ktorému môže dochádzať pri ústnom pohovore. Navrhovaná úprava preto presnejšie napĺňa požiadavku objektívneho, transparentného a preskúmateľného overovania odborných, ako aj jazykových vedomostí.
Písomný test, ktorého súčasťou bude jazykový test, bude obsahovať otázky z oblasti práva, ekonómie a cudzieho jazyka. Otázky budú formulované s viacerými možnosťami odpovedí, pričom správna môže byť jedna, alebo viacero z ponúknutých odpovedí. Na vypracovanie testu sa stanovuje čas v rozsahu 90 minút.
Prípadová štúdia umožní overiť nielen teoretické vedomosti uchádzača, ale aj jeho schopnosť aplikovať právne, ekonomické a finančné poznatky na konkrétnu situáciu. Týmto sa zabezpečí praktické posúdenie schopností uchádzača analyzovať skutkový a ekonomický stav, identifikovať podstatné právne a finančné súvislosti a navrhnúť primerané riešenie. Čas na vypracovanie prípadovej štúdie sa stanovuje v rozsahu dvoch hodín.
Jednotná forma testu a prípadovej štúdie, rovnaký obsah skúšky, vopred určený spôsob bodového hodnotenia a stanovenie jednoznačných podmienok úspešného vykonania skúšky sa navrhuje s cieľom zabezpečiť nestrannosť a objektívnosť hodnotenia jednotlivých uchádzačov. 
Navrhovaná úprava zároveň vytvára predpoklady na spätnú kontrolu správnosti hodnotenia písomného testu a prípadovej štúdie.
K bodu 4
Legislatívno-technická úprava.
K bodu 5
Vzhľadom na navrhovaný spôsob vykonania špeciálnej správcovskej skúšky sa vykonáva legislatívno-technická úprava.
K bodu 6
Navrhovaná právna úprava osobitne upravuje aj spôsob verejného oznámenia výsledkov skúšky. Výsledky skúšky budú oznámené spôsobom zaznamenaným na zvukovom zázname, ktorý bude následne zverejnený na webovom sídle ministerstva. Zverejnením zvukového záznamu z oznámenia výsledkov skúšky sa zabezpečí kontrolovateľnosť postupu skúšobnej komisie a transparentnosť vyhodnotenia špeciálnej správcovskej skúšky.
K čl. II
  
Účinnosť návrhu vyhlášky sa navrhuje od 15. novembra 2026.



